## ‘Les Arts és Dansa’ rep María Pagés amb el seu espectacle ‘De Scheherezade’

*** Pagés presenta dotze coreografies basades en *Les mil i una nits*, en les quals l’artista conta la vida de les dones des del seu fet de ser dona
* L’espectacle s’endinsa en l’ampli repertori de la música popular i el flamenc més clàssic, amb al·lusions a la música marroquina**

El Palau de les Arts  Reina Sofia rep María Pagés amb la seua reivindicació de la realitat polièdrica de la dona en *De Scheherezade*, l’últim i aplaudit espectacle de la *bailaora* i coreògrafa, que es representarà en la sala Principal els dies 9 i 10 de maig.

Després de la gran acollida d’*Una oda al tiempo*, l’artista sevillana, Premi Princesa d’Astúries de les Arts i Premi Nacional de Dansa, torna amb la seua companyia al cicle ‘Les Arts és Dansa’ amb esta proposta, estrenada en 2023 en el Liceu de Barcelona, amb la codirecció d’El Arbi El Harti.

*De Scheherezade* és un relat que presenta una sèrie de dotze coreografies basades en la recopilació de contes de *Les mil i una nits*, en els quals Pagés narra la vida de les dones des del seu fet de ser dona: 13 dones assalten l’escenari de la vida, realment i simbòlicament; 13 dones que pensen, ballen i canten al compàs d’alegries, *tonás*, buleries, *soleás*, malaguenyes, *tanguillos*.

La producció explora el repertori musical popular i clàssic, amb una especial indagació en la música marroquina. En *De Scheherezade*, la proposta de Pagés treballa amb les partitures, les reinterpreta i adapta fragments clàssics en clau flamenca.

L’espectacle crea també músiques originals amb firma de Rubén Levaniegos i Sergio Menem, juntament amb María Pagés, a partir del relat dramatúrgic i les lletres creades per a l’obra.

María Pagés firma així mateix la coreografia i el vestuari de *De Scheherezade*, que compta també amb dramatúrgia i lletres d’ El Arbi El Harti i il·luminació d’Olga García.

Les Arts recorda que les entrades per a *De Scheherezade* es poden adquirir a través dels diferents canals de venda del teatre: taquilles, la línia de venda 96 197 59 00 i la web de [Les Arts](https://www.lesarts.com/es/).

Fecha: 06/05/2025